CELEX: 52013PC0720
Language: lt
Date: 2013-10-23
Title: Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Jemeno stojimo į PPO

|
			
		
		
		52013PC0720
		
			Pasiūlymas TARYBOS SPRENDIMAS kuriuo nustatoma pozicija, kurios turi laikytis Europos Sąjunga Pasaulio prekybos organizacijos Ministrų konferencijoje dėl Jemeno stojimo į PPO /* COM/2013/0720 final - 2013/0342 (NLE) */
			
				
		
		
			
			   	AIŠKINAMASIS MEMORANDUMAS
I. ĮVADAS
Pasaulio prekybos organizacijos (PPO)
narės ir Jemeno Respublika pasiekė baigiamąjį derybų
dėl Jemeno stojimo į šią organizaciją sąlygų
etapą. Derybos, prasidėjusios 2000 m. Jemenui pateikus
prašymą prisijungti prie PPO, truko 13 metų. Jemeno prašymas dėl
stojimo į PPO buvo išnagrinėtas pagal PPO Generalinės tarybos
sprendime dėl mažiausiai išsivysčiusių šalių (toliau – MIŠ)
stojimo išdėstytas gaires ir dabar, prieš ES oficialiai pritariant Jemeno
stojimui, turi būti priimtas Tarybos sprendimas, kuriuo patvirtinamos
Jemeno stojimo sąlygos.
Toliau pateikiama stojimo sąlygų
santrauka.
II. JEMENO STOJIMO Į PPO
SĄLYGŲ SANTRAUKA PAGAL SEKTORIUS
Įsipareigojimų sąrašas
Prekės
Įsipareigojimų sąraše
nustatytų Jemeno galutinių apribotųjų normų (toliau –
GAN) vidurkis yra 22,2 proc.
Žemės ūkio produktų GAN
vidurkis (26,2 proc.) yra šiek tiek didesnis nei pramoninių
prekių GAN vidurkis (20,1 proc.). Didesni yra ir žemės ūkio
produktų didžiausi tarifai (kai kurių žemės ūkio
produktų iki 100 proc., o pramonės prekių iki 40 proc.).
Jemenas pradės taikyti GAN nuo
įstojimo dienos.
Atsižvelgiant
į tai, kad Jemenas priskiriamas MIŠ, taip pat į mažą šalies
dydį ir jos ekonomikos pažeidžiamumą, šis tarifų vidurkis yra
gana pagrįstas. MIŠ atžvilgiu ES praktiškai laikosi tokio principo: laiko
šiuos tarifus pagrįstais panašaus dydžio šalių ekonomikoms.
Pramoninės prekės 
–              
Ne žemės ūkio produktų GAN vidurkis
yra 20,1 proc.
–              
Didžiausios vidutinės normos (apie 27 proc.)
taikomos baldų ir avalynės sektoriuose.
–              
Mažiausios vidutinės normos (apie 10 proc.)
taikomos informacinių technologijų (IT) produktams.
–              
Iš didžiausių tarifų patys didžiausi yra 40 proc.
(cemento ir tam tikrų perdirbtų žuvies gaminių sektoriuose) ir 43 proc.
(daugumoje žuvininkystės ir perdirbtų žuvininkystės
produktų sektorių).
Žemės ūkio prekės 
–              
Žemės ūkio produktų GAN vidurkis yra
26,2 proc.
–              
Didžiausi žemės ūkio produktų
tarifai (100 proc.) taikomi tabakui ir kavai. 
Paslaugos 
Atsižvelgiant į tai, kad Jemenas
priskiriamas MIŠ, konkrečių įsipareigojimų paslaugų
srityje sąrašas vertinamas palankiai. Jemenas prisiims
įsipareigojimus dėl patekimo į rinką ir nacionalinių
sąlygų įvairiuose paslaugų, įskaitant profesines,
kompiuterių ir kitas verslo paslaugas, komunikacijos paslaugas (pašto ir
telekomunikacijų), statybos, platinimo, privataus švietimo, aplinkos
apsaugos, finansų (draudimo ir bankininkystės), su privačia
sveikatos priežiūra susijusias paslaugas, turizmo, ir transporto
(jūrų ir geležinkelio transporto) paslaugas, sektoriuose.
Įsipareigojimai pagal
protokolą
Baigiamajame daugiašaliame stojimo proceso
etape PPO narės siekė bendrai užtikrinti, kad Jemeno prekybos
įstatymai ir institucijos iš esmės atitiktų PPO taisykles ir
susitarimus, ir šias nuostatas išdėstė Stojimo protokole ir Darbo
grupės ataskaitoje. 
Kai kurioms sritims buvo prašoma pereinamojo
laikotarpio. ES ypač svarbios šios sritys:
Prekybos teisės. Jemenas patvirtino, kad ne vėliau kaip nuo 2014 m. gruodžio 31 d.
suteiks visiems PPO narių fiziniams ir juridiniams asmenims,
neatsižvelgiant į jų fizinį buvimą ar investicijas Jemene,
teisę tapti registruotu bet kurių produktų, kuriuos leidžiama
importuoti į Jemeną, importuotoju. Jemeno įstatymai ir kiti
teisės aktai, susiję su teise prekiauti prekėmis, bei visos šiai
teisei taikomos rinkliavos ir mokesčiai visiškai atitiks jo PPO
įsipareigojimus.
Pagal tokius pačius terminus ir laikydamasis
PPO susitarimų Jemenas nepriklausomai ir nediskriminuodamas teiks prekybos
teises. Bet kokie su komercine
registracija ar paraiškomis dėl prekybos teisių susiję
reikalavimai bus taikomi tik muitinės ir fiskaliniais tikslais,
nereikalaujant investicijų Jemene.
Kiti muitai ir mokesčiai. Jemenas įsipareigoja, kad kitų muitų
ir mokesčių, nurodomų PPO susitarime dėl 1994 m. GATT
II straipsnio 1 dalies b pastraipoje, apribotosios normos
bus 0,25 proc. Vėliausiai po ketverių metų nuo
įstojimo šių kitų muitų ir
mokesčių apribotosios normos bus 0 proc., kaip nurodoma Jemeno
prekių darbotvarkėje. 
Mokesčiai už suteiktas paslaugas. Reikalavimas, kad kilmės
sertifikatai ir importo į Jemeną sąskaitos faktūros būtų patvirtinti Jemeno konsulatų užsienio šalyse,
nustos galioti ne vėliau kaip 2017 m. sausio 1 d.
Muitinis įvertinimas. Įstojimo dienai Jemeno teisės aktai ir
įgyvendinimo reglamentai bus suderinti su Susitarimu dėl muitinio
įvertinimo. Jemenas palaipsniui įgyvendins Susitarimą pagal
Darbo grupės ataskaitoje nustatytą veiksmų planą ir 2016 m.
gruodžio 31 d. taikys visas PPO nuostatas dėl
muitinio įvertinimo, įskaitant PPO susitarimą dėl 1994 m.
GATT VII straipsnio įgyvendinimo ir I priedą (aiškinamąsias
pastabas). Jemenas patvirtino, kad pereinamuoju
laikotarpiu užtikrins, kad jo reglamentai pagal veikiančius teisės
aktus ir pereinamuoju laikotarpiu įgyvendinami papildomi reglamentai
dėl muitinio įvertinimo bus nediskriminaciniu pagrindu taikomi visoms
importo prekėms.
Sanitarinės ir fitosanitarinės
priemonės (SFS). Siekdamas
iki 2016 m. gruodžio 31 d. visapusiškai įgyvendinti PPO
susitarimą Jemenas iki to laiko taikys pereinamąjį
laikotarpį, kaip nustatyta veiksmų plane, įtrauktame į Darbo grupės ataskaitą.
Techninės prekybos kliūtys (TPK). Jemenas iki 2016 m. gruodžio 31 d. visapusiškai
įgyvendins susitarimą dėl techninių
prekybos kliūčių. Veiksmų planas įtrauktas į
Darbo grupės ataskaitą.
Su prekyba susiję intelektinės
nuosavybės teisių aspektai (TRIPS). Susitarimo dėl TRIPS nuostatos bus visiškai įgyvendintos iki 2016 m.
pabaigos (išskyrus patentų galiojimą vaistams, kuriam taikomas
Sprendimas dėl TRIPS ir visuomenės sveikatos (WT/L/641)).
III. REKOMENDACIJA
Pateikdama Tarybai tvirtinti Jemeno
Respublikos stojimo į PPO sąlygas, Komisija išreiškia nuomonę,
kad tai yra ne tik darnus, bet ir plataus masto rinkos atvėrimo
įsipareigojimų rinkinys, kuris bus labai naudingas ir Jemenui, ir jo
PPO prekybos partnerėms.
2013/0342 (NLE)
Pasiūlymas
TARYBOS SPRENDIMAS
kuriuo nustatoma pozicija, kurios turi
laikytis Europos Sąjunga Pasaulio prekybos organizacijos Ministrų
konferencijoje dėl Jemeno stojimo į PPO
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, ypač į jos 91 straipsnį, 100
straipsnio 2 dalį ir 207 straipsnio 4 dalies pirmą pastraipą
kartu su 218 straipsnio 9 dalimi,
atsižvelgdama į Europos Komisijos
pasiūlymą,
kadangi:
(1)       2000 m. balandžio 12 d. Jemeno Respublikos Vyriausybė pateikė
prašymą prisijungti prie Marakešo sutarties, kuria įsteigiama
Pasaulio prekybos organizacija (toliau – PPO), pagal tos Sutarties XII
straipsnį;
(2)       siekiant susitarti dėl
Jemeno Respublikai ir visoms PPO narėms priimtinų stojimo
sąlygų, 2000 m. liepos 17 ir 19 d. įsteigta Jemeno Respublikos stojimo į PPO darbo grupė;
(3)       Komisija Sąjungos vardu
derėjosi dėl išsamaus Jemeno Respublikos prisiimamų rinkos
atvėrimo įsipareigojimų, kurie tenkina Sąjungos
reikalavimus, rinkinio;
(4)       šie įsipareigojimai yra
įtraukti į Jemeno Respublikos stojimo į PPO protokolą;
(5)       tikimasi, kad stojimas į
PPO turės teigiamo ir ilgalaikio poveikio ekonominės reformos
procesui bei tvariam vystymuisi Jemeno Respublikoje;
(6)       todėl stojimo protokolas
turėtų būti patvirtintas;
(7)       PPO steigimo sutarties XII
straipsnyje nustatyta, kad dėl stojimo sąlygų turi susitarti
stojančioji šalis ir PPO, o stojimo sąlygas PPO vardu tvirtina PPO
Ministrų konferencija.
(8)       Todėl būtina
nustatyti poziciją, kurios ministrų konferencijoje laikysis
Sąjunga,
PRIĖMĖ ŠĮ
SPRENDIMĄ: 
1 straipsnis
Pozicija, kurios Europos Sąjunga laikysis
Pasaulio prekybos organizacijos ministrų konferencijoje dėl Jemeno
Respublikos stojimo į PPO, yra pritarti stojimui.
2 straipsnis
Šis sprendimas
įsigalioja jo priėmimo dieną.
Priimta Briuselyje
                                                                       Tarybos
vardu
                                                                       Pirmininkas